Qassis li għandu dixxendenza Maltija, Anthony William Peter Caruana li ma kienx inkardinat f'Malta u għalhekk mhux taħt ir-responsiblità tal-Arċidjoċesi ta' Malta, weħel 15-il sena ħabs. Inkardinat tfisser li kull saċerdot ikun responsabbli għalih Isqof jew Arċisqof responsabbli minn dik id-djoċesi partikolari, f'dan il-każ mhux l-Arċidjoċesi ta' Malta. Il-qassis li għandu 80 sena nstab ħati f'Lulju li għadda, li għamel atti indiċenti u abbuż sesswali fuq student f'erba' okkażjonijiet. Huwa nstab ħati wara li għadda ġuri fil-Qorti Distrettwali ta' New South Wales. Il-Ġimgħa huwa kien ikkundannat 15-il-sena ħabs u fl-ewwel 10 snin ma jistax japplika għall-parole. L-Imħallef Robyn Tupman, li ppresediet dan il-każ, qalet li Caruana tneħħa "kważi immedjatament" mill-pożizzjoni tiegħu fl-iskola meta inkixfu dawn l-allegazzjonijiet fl-1989. Huwa kien intbagħat Sydney biex jaħdem bħala arkivist mal-ordni tal-Qalb ta' Ġesu. It-trasferiment kien deskritt bħala wieħed xieraq għax hekk huwa kien 'il bogħod mit-tfal u dan żammu milli jagħmel reati oħra. Il-qorti ma sabet l-ebda prova għal dak li qal Caruana. Caruana allega li l-akkużi li huwa kien qiegħed jiġi mixli bihom kienu orkestrati mill-ordni li huwa jagħmel parti minnha. Il-qorti qalet li fil-bidu tas-snin 70 kien hemm ilment dwar il-qassis iżda ma kienx hemm dettalji oħra dwar il-każ. Żiedet li ma kienx hemm indikazzjoni li l-ilment li sar meta kien jgħallem fil-Kulleġġ Daramalan f'Canberra kien irriżulta fi proċeduri kriminali kontrih. Wara li kien hemm dan l-ilment Caruana kien għamel tliet snin f'Papua New Guinea qabel ma mar lura jgħallem fi skejjel Astraljani. Dwar dan l-Imħallef qalet li huwa inkwentanti li l-qassis ma tneħħiex dak iż-żmien jekk l-ilment kien sar fuq imġiba sesswali. Caruana kien għalliem, surmast tal-banda, surmast tad-dormitorju u kowċ tar-rugby fil-Kulleġġ Chevalier. Il-Qorti kompliet li kieku tneħħa dak iż-żmien, ma kienx ikollu dawn l-opportunitajiet biex jabbuża mill-fiduċja tas-subien li kienu fdati f'idejh. L-abbuż kien ivarja minn sfurzar ta' sess orali u tbagħbis mal-parti ġenitali tagħhom sa penetrazazjoni anali fuq dawn is-subien. L-abbuż sar fil-kamra tal-banda, id-dormitorju jew l-uffiċċju tiegħu. Uħud mill-vittmi li xehdu fil-qorti, kienu mweġġa' għal dak li għaddew minnu. L-imħallef innotat li wieħed mill-vittmi kien għamel attentat suwiċidju fl-età ta' 21 sena. Caruana se tkun eliġibbli għall-parole fil-31 ta' Lulju 2031.